SKRIFTLIG FORESPØRGSEL E-2096/99

af Christos Folias (PPE-DE) til Kommissionen

(19. november 1999)

Om: År 2000-problemet

Som bekendt opstår det såkaldte Y2K-problem (år 2000-problemet), fordi mange computersystemer er ude af stand til at forarbejde datoer efter den 31. december 1999 korrekt på grund af den udbredte praksis med kun at bruge to cifre til angivelse af årstallet.

Eftersom problemet måske vil få konsekvenser for fællesskabsinstitutionernes interne funktion samt indvirke på gennemførelsen af visse fællesskabspolitikker såsom det indre marked, den elektroniske handel, bankernes transaktioner m.m., bedes Kommissionen besvare følgende:

1. Hvilke oplysnings- og forebyggelsesforanstaltninger agter Kommissionen at træffe til imødegåelse af år 2000-problemet?

2. Hvordan agter Kommissionen inden for de områder, hvor Fællesskabet har kompetence, at underrette og eventuelt koordinere medlemsstaternes tjenestegrene samt informere offentligheden?

Svar afgivet på Kommissionens vegne af Erkki Liikanen

(10. januar 2000)

Kommissionen har på Europa-serveren under adressen http://europa.eu.int/comm/y2k/preparation offentliggjort en oversigt over, hvilke forholdsregler den har truffet internt for at sikre, at den er forberedt på årtusindskiftet og vil kunne fungere videre uden problemer.

Hvad angår de andre institutioner, arbejder det interinstitutionelle informatikudvalg på at koordinere år-2000-aktiviteterne for at sikre, at problemet gribes ensartet an. Desuden afholdt Kommissionen i juli 1999 et symposium for medlemsstaterne og små og mellemstore virksomheder om tilpasning af informationssystemerne i Europa til år 2000 og euroen.

Generelt ligger ansvaret for at løse år-2000-problemerne i EU som helhed hos de enkelte virksomheder og organisationer, og deres bestræbelser overvåges af myndighederne i medlemsstaterne. I anerkendelse af behovet for koordinering mellem landene inden for kritiske sektorer med en grænseoverskridende dimension, såsom finanssektoren, telekommunikation, energi og transport har Kommissionen imidlertid gennemført en lang række aktiviteter.

For det første er der siden 1997 afholdt en række workshopper for erhvervslivet og offentlige myndigheder i EU. Bl.a. blev der i april og september 1999 afholdt to store wokshopper for infrastrukturleverandører fra alle større sektorer i hele EU, hvor man behandlede grænseoverskridende spørgsmål, især beredskabsplaner. Resultaterne af disse workshopper er offentliggjort på Kommissionens særlige år-2000-website under adressen http://www.ispo.cec.be/y2keuro/y2k.htm.

For det andet har de nationale koordinatorer for år-2000-problemet i EU og landene i Det Europæiske Økonomiske Samarbejdsområde (EØS) siden juli 1999 mødtes en gang om måneden for at udveksle information og ideer til, hvordan man løser forskellige aspekter af problemet. Der er især blevet lagt vægt på at koordinere medlemsstaternes beredskabsplaner.

Endelig har Kommissionen for nylig offentliggjort tre meddelelser(1) med en oversigt over, hvordan situationen har udviklet sig inden for en række kritiske infrastruktursektorer i EU i løbet af første, andet og tredje kvartal 1999.

(1) KOM(1999) 545, endelig udg. KOM(1999) 639, endelig udg. KOM(1999) 651, endelig udg.